Kalor postitas eile ühe huvitava pildi, loodan, et ta väga ei pahanda, et selle ülevalpool uuesti avaldasin.    Esiteks muidugi, pealkirjas toodud küsimusele on lihtne vastata. Balti jaamast saab Haaberstisse trolliga nr 7 ja bussidega nr 21 ning 21b.  Reklaam Balti jaamas on seega Haabersti linnaosa vanemale igati sobilik. Aga see selleks.    Unise peaga asjale rohkem tähelepanu ei pööranud aga õhtul hakkas asi kummitama. Tegemist ei ole ju valimisreklaamiga ega sõbraliku meeldetuletusega vaid hoopis mänguväljakuid tootva ettevõtte TipTipTap OÜ reklaamiga (ettevõte on paigaldanud muuhulgas ka Haabersti, Lasnamäe, Mustamäe jpt mänguväljakuid), või hoopis Haabersti Ettevõtete Nõukoja reklaamiga (HENK põhieesmärgiks on veebilehe sõnul arendada ja toetada linnaosa avaliku,- äri- ja mittetulundussektori koostööd, aidata kaasa linnaosa kodanikuõiguste ja -kohustuste tundmisele ja parandamisele. Edendada linnaosas majandust ja sotsiaalkultuurilist elu ning kaasata kodanikuinitsiatiivi ja kodanikeühendusi riikliku ja kohaliku poliitika kujundamisele)? TipTipTap OÜ on muuhulgas ka HENK liige.    Haabersti linnaosa vanem Dr Viktor Vassiljev on ka Haabersti Ettevõtete Nõukoja juhatuse liige. Seega, kas Vassiljev reklaamib ennast HENKi või hoopis TipTipTap vahenditega, sest vaevalt, et linnaosa, selle vanem või Keskerakond oma vahenditega ühele MTÜle ja eraettevõttele reklaami teevad. Ei kahtlegi, et kõik on JOKK, sest sama skeemi kasutatakse juba pikalt.